बातचीत के मुताबिक, हैंडलर्स ने नाव पर सवार लोगों को बताया कि उनके परिवार वालों को 5 लाख रुपए दे दिए गए हैं। हैंडलर्स ने कहा - उधर की हवा देखकर काम करना। वहीं, नाव पर सवार लोगों ने हैंडलर्स से कहा कि उन्हें हथियार मिल गए हैं। बातचीत में यह भी कहा गया कि नाव पर कुछ 'महंगा सामान' है, जिसे भारत पहुंचाना है। सूत्रों के मुताबिक, नाव पर जो हथियार और गोला-बारूद लदा था, उसे किसी अन्य बोट पर ट्रांसफर करना था। बता दें कि द नेशनल टेक्निकल रिसर्च ऑर्गनाइजेशन ने इस बोट के कराची से रवाना होते ही इसे ट्रैक करना शुरू कर दिया था। एनटीआरओ ने इसकी जानकारी कोस्ट गार्ड को दी, जिसके बाद नाव को भारतीय जलसीमा में रोका गया।

मिला पाकिस्तानी सेना जैसा वायरलेस सेट

टीवी रिपोर्ट्स में दावा किया गया है कि भारतीय नेवी ने नाव से जो वायरलेस सेट बरामद किया है, कुछ वैसा ही पाकिस्तानी सेना भी इस्तेमाल करती है। वहीं, कोस्टगार्ड ने भी कहा है कि इस बात में कोई संदेह नहीं है कि नाव पर सवार लोग आतंकी थे।

उठ रहे हैं सवाल भी पोरबंदर से 365 किमी दूर जलक्षेत्र में यह वारदात हुई। पोरबंदर में ही अगले हफ्ते वाइब्रेंट गुजरात समिट होने वाला है। इसमें पीएम मोदी और कई वीवीआईपी शामिल होने वाले थे। क्या आतंकी उन्हें निशाना बनाने की फिराक में थे? कुछ मीडिया रिपोर्ट्स में दावा किया गया कि मोदी ने अपना पोरबंदर दौरा रद्द कर दिया। वहीं, पाक न्यूज वेबसाइट द डॉन ने भारत के दावे को ही खारिज किया है। वेबसाइट ने लिखा कि नाव पर सवार लोगों के आतंकी होने की पुष्टि नहीं हुई। वेबसाइट के मुताबिक, भारतीय मीडिया ने इसे बढ़ा-चढ़ाकर पेश किया। क्या कहते हैं एक्सपर्ट्स डिफेंस एक्सपर्ट राज कदयान ने कहा कि कोस्ट गार्ड और सर्विलांस एजेंसियों ने शानदार काम किया है। कदयान के मुताबिक, शर्तिया तौर पर नाव एक आतंकी साजिश की हिस्सा थी। अगर वे स्मगलर होते तो सरेंडर कर चुके होते। वहीं, एक अन्य डिफेंस एक्सपर्ट कमर आगा ने कहा कि यह चिंता का विषय है और यह आतंकी हमले की साजिश हो सकती है। डिफेंस एक्सपर्ट रियर एडमिरल राजा मेनन ने कहा कि हमने मुंबई पर हुए आतंकी हमलों के बाद बहुत कुछ सीखा है। जिस स्पीड से कोस्ट गार्ड ने इस मामले को डील किया, वो काबिले तारीफ है। डिफेंस एक्सपर्ट एसआर सिन्हो ने इसे कोस्ट गार्ड के लिए बड़ी उपलब्धि बताया। रक्षामंत्री ने दी बधाई

रक्षामंत्री मनोहर पर्रिकर ने इंडियन कोस्टगार्ड और ऑपरेशन में शामिल लोगों को बोट को सही वक्त पर घेरने और आतंकी हमले के खतरे को टालने के लिए बधाई दी। वहीं, कोस्ट गार्ड के डिप्टी डायरेक्टर जनरल ने कहा कि बोट पर हुई कार्रवाई के दौरान पूरी तरह प्रोटोकॉल का पालन किया गया। टीम ने उसे घेरने के बाद सरेंडर करने को कहा, लेकिन बोट पर सवार लोगों ने सहयोग करने से इनकार कर दिया।

आगे की स्लाइड्स में पढ़ें: कैसे होती है समुद्र की सुरक्षा और क्यों गुजरात और महाराष्ट्र जैसे तटीय राज्य हैं निशाने पर। साथ में देखें जलती हुई पाकिस्तानी नाव की तस्वीरें...